title: Chudería de Magallón
text: A chudería de Magallón se trobaba dentre as actuals carreras de Joaquín Liso, San Miguel, Belén Zuloaga y a carrera d'o Castiello.
  
  Yera situada baixo a ilesia de Sant Lorient, asentada en o cobalto de La Molilla, sobre as restas de l'antigo castiello, simbolo d'o poder en a Edat Meya.
  
  Historia 
  
  Os chodigos, encara que en radito numero, puede que haigan viviu en Magallón dende a epoca romana. Manimenos en a baixa Edat Meya los reis cristianos afavorioron o suyo asentamiento. Asinas en o sieglo XV a comunidat chudía constituyiba un 10% d'a población magallonera y pagaba una peita de con 200 sueldos anyals a lo rei.
  
  Bi ha una sentencia arbitral de l'anyo 1415 entre os churaus y os adelantaus Alçach Gallach y Abraham Muniech en representación respectivament d'o concello y l'alchama que describe as mugas d'a chudería seguntes un informe comendau a l'alcaide Miguel Vallori por a reina Violant:
  
  A sinoga, edificio d'una sola nau y teito a doble versant que teneba anexo un hespital, fue reparada en l'anyo 1434. Bi heba tamién en l'alchama un banyo publico. O suyo centro politico y relichioso s'ubicaba probablement en l'actual carrera Cabezo.
  
  En 1492 se decretó la expulsión de totz os chodigos y estioron mandaus a l'exilio enta Tudela u embarcaus en Tortosa. Asinas, familias con apellitos como los Majo, os Atortox, os Caruch, os Arueti, os Levi u los Belmoder habioron de vender as suyas posesions a los cristianos y abandonar os suyos fogars.
  O 11 de chulio de 1492 a sinoga estió vendida per l'alchama a Miguel Coll, escudero, per 650 sueldos. Encara en 1493 beluns d'os chodigos que heban optau por o suyo exilio en Navarra obtenioron un salvoconducto pa baixar por l'Ebro dende Mallén dica a Mediterrania.
  
  Referencias
  
  Bibliografía
    Guía de las juderías de Aragón. Un apasionante recorrido por el Aragón judío. Miguel Ángel Motis Dolader. Guías Turísticas Prames. ISBN 978-84-8321-357-5
  
  Barrios de Magallón
  Magallón